google/wiki40b huggingface dataset:
Veiko Berendsen

Veiko Berendsen (sündinud 17. juunil 1965 Tallinnas) on eesti ajaloolane. 
Ta tegeleb peamiselt dokumendihalduse, infokorralduse, arhiivinduse, arhiivide digiteerimise ja üldajaloo probleemidega.
Lõpetas 1990. aastal Tartu Ülikooli ajalooteaduskonna ajaloolasena ja kaitses 2001. aastal Tartu Ülikooli filosoofiateaduskonna ajaloo osakonnas magistritöö "Tartu rahvastik esimese ülevenemaalise rahvaloenduse (28. jaanuar 1897) andmeil".
On olnud dokumendihalduse osakonna nõunik Riigikantseleis, projektijuht osaühingus Arhiivikeskus, dokumendihalduse analüütik tarkvaraettevõttes Nortal (endise nimega Webmedia Group), õppejõud Tartu Ülikooli Viljandi Kultuuriakadeemias ja Tartu Ülikoolis ning info- ja dokumendihalduse programmijuht Tartu Ülikoolis.
Alates 2017. aasta sügisest töötanud Statistikaametis; algul juhtivmetoodikuna, hiljem andmehalduse eksperdina.
Ta on aastaid juhtinud standardimise tehnilise komitee "EVS/TK 22 Informatsioon ja dokumentatsioon" tööd, mis põhiliselt tegeleb info- ja dokumendihalduse Eesti standardite koostamisega. Selle töö eest andis Eesti Standardikeskus talle Eesti Standardikeskuse sinise märgi (see oli ka esimene selline märk, mille Eesti Standardikeskus välja andis).
Veiko Berendsen täitis juhtrolli laia üldsust puudutava Eesti algupärase standardi uusväljaande EVS 882-1:2013 "Informatsioon ja dokumentatsioon. Dokumendielemendid ja vorminõuded. Osa 1: Kiri" koostamisel ja avaldamisel.
On olnud dokumendihalduri kutsestandardi üks koostajaid  ja kultuuripärandi digitaalse säilitamise nõukogu liige.
Suur-Soldina mõis

Suur-Soldina mõis (saksa keeles Groß-Soldina) oli rüütlimõis Vaivara kihelkonnas Virumaal.
Mõisa omanikud olid Staël von Holstein ja Rosenid.
Werner Oldekop

Werner Oldekop (sündinud 1. jaanuaril 1927 Tallinnas) on Eesti päritolu füüsik ja tehnikateadlane.

Elulugu

Werner Oldekop on baltisakslane.
Lahkus 1941 koos vanematega Saksamaale, teenis 1942–44 lennuväe abiteenistuses ja 1944–45 Saksa armees, 1945 viibis sõjavangis. Sooritas 1946 abituuriumi Flensburgis, 1947–51 õppis Göttingeni Ülikoolis füüsikat, dr. rer. nat. (1952, samas), väitekiri käsitles füüsikalisi protsesse pooljuhtides. Oli 1952–53 Kölni Ülikooli teoreetilise füüsika instituudi assistent, 1953–66 Siemens-Schuckertwerke AG teadur Erlangenis, ühtlasi 1963–65 Darmstadti Tehnikaülikoolis õppeülesande täitja. Kutsuti 1965 Braunschweigi Tehnikaülikooli vastloodud kosmoselennutehnika ja reaktoriteooria õppetooli professoriks, 1985–87 oli masinaehituse ja elektrotehnika teaduskonna nõukogu eesistuja ja 1988–90 ülikooli asepresident, aastast 1992 emeriitprofessor. Juhendanud 25 doktoritööd. Õppetöö kõrval täitis msg ametikohuseid teisteski teadusasutustes ja firmades: oli 1966–74 DFVLR-i elektriajamite ja energiavarustuse instituudi direktor, 1968–78 GKSS-i majandus-tehnilise nõukogu esimees ja 1978–87 Kraftwerk Union AG järelevalvenõukogu liige.

Teadustöö

Uurimisvaldkonnad: termoelekter, tuumareaktoritehnika, vahetu energiamuundamisega väikereaktorid, alternatiivenergeetika süsteemid, solaartehnika, satelliitide energiavarustus. Pidanud loenguid päikeseenergia kasutamisest ja päikeseelementidest ka Eestis. U 80 teadustrükist.
Hann. Münden

Ajalugu

Paika on esmakordselt mainitud 802. aastal Gimundi kinkedokumendis Fulda kloostrile. Linna nimi tähendab vanasaksa keeles "kokkujooksu"; eesliide Hannoversch ("Hannoveri") lisati 19. sajandil, et eristada linna sarnase nimega Preisi naabrist, Mindenist.  
Linnaõigused sai 12. sajandi teises pooles.
Prantsuse leidur Denis Papin ehitas 1704. aastal tõenäoliselt pedaalidega juhitava aurupump-jõuallikaga sõurattaga paadi ja demonstreerimiseks kasutati seda 1707. aastal liikumiseks Fulda jõge pidi allavoolu Kasselist Mündenisse.
Hann. Münden oli Preisi Kuningliku Metsandusakadeemia asukoht: linna botaanikaaiad paljude erinevate puudega rajati peamiselt sellele akadeemiale. Hiljem ühendati akadeemia Göttingeni ülikooliga, koliti 1970. aastal uude hoonesse pealinnakus.
Härja-aasta

Härg ja tema iseloomustus

Aasta, millal sa sündinud oled, mõjutab sinu iseloomu, aga loomulikult mõjuvad ka teised tegurid (nt sünnikuupäev).
Härja-aasta on selline astroloogiline aasta, kus inimese sündides jäädvustatakse väidetavalt tema Aurasse just need iseloomuomadused ja elemendid, mis Härjale omased. Mõned Härjad on härja-aastale täpselt vastavate iseloomuomadustega, ent teisel härja-aastal sündinud inimesel võivad Härja omadused palju vähem avalduda. 
Härg on loomu poolest veidi aeganõudvama liikumisega, muutlikkusega ja energiaga. Tasa ja targu ning ideaalsema lõpptulemuse saavutamise täpsus on talle väga omane. See isikuomadus muudab härjad väikeste sammudega elus edasi püüdlejateks ning avaldub inimestel tihti sellena, et nad ei leia kohe nooruspõlves oma hinge kutset või õigeimat teed. Härja-aastal sündinuid kutsutakse ka "hilisteks ärkajateks" just tänu eelpool toodud iseloomuomadustele.  
Sündinud juhina inspireerib kõiki enda ümber. On konservatiivne, metoodiline ja osavate kätega. Samas võib härja-aastal sündinu olla jonnakas, järeleandmatu ja liiga nõudlik. Tema jõud väljendub võimes palju korda saata ning enda ja teiste eest võidelda. Ehkki hindab oma eraelu ja ka omaette nokitsemist, on Härg ka väga koostöövõimeline ja usaldusväärne. Ta loob tugevad sidemed oma kodu ja perega ning hoolitseb alati oma perekonna heaolu eest. Härja-aastal sündinul on jõulisust, mis tekitab tema läheduses viibivatele inimestele kindlus- ja turvatunde.

Tuntud Härgi

Napoleon, Vincent van Gogh, Walt Disney, Hans Christian Andersen, Albert Camus ja Richard Nixon.

Armastus

Mõned Härjad suhtuvad armastusse nagu sporti ning sellest sugeneb lähedastega arusaamatusi.

Karjäär

Härjal on suurepärased vaimsed ja füüsilised eeldused; neid peetakse kergemeelseks, ent seejuures on nad sageli kangekaelsed ega armasta vasturääkimist. Härja-aastal sündinud inimesed on kannatlikud ja sõnakehvad. Nad sisendavad usaldust, ent võivad aeg-ajalt olla ka ekstsentrilised ja enesest kergesti välja minna. Sellistel puhkudel tasub nende eest kõrvale hoida. Härja raev ei tunne piire. Tavaliselt kidakeelsed, võivad nad vaimustusse sattudes olla ka ilukõnelejad.

Elukutsed, mis sobivad härja-aastal sündinule

Kunstnik, mehaanik, arhitekt, põllupidaja, pankur, kinnisvaramaakler, arheoloog, juhataja, insener, ohvitser.
Jacksoni maakond (Arkansas)

Jacksoni maakond (Jackson County) on maakond USA-s Arkansase osariigis. Geograafilised koordinaadid on 35° 36′ N, 91° 13′ W
Maakonna halduskeskus on Newport.
Maakonna pindala on 1661 km², millest 21 km² moodustab veepindala.
Elanike arv oli 2010. aasta rahvaloenduse järgi 17 997. Aastal 2000 oli elanike arv 18 418.

Ajalugu

Jacksoni maakond moodustati 5. novembril 1829. aastal Independence'i maakonna osast 23. Arkansase maakonnana. Maakond sai nime seitsmenda Ameerika Ühendriikide presidendi Andrew Jacksoni järgi.
Valter Lang

Valter Lang (sündinud 26. jaanuaril 1958 Novosibirski oblast, Kulunda asula, Venemaa) on eesti arheoloog, akadeemik.
Lang on peamiselt tegelenud Eesti muinasaja uurimisega. Eriti põhjalikult on ta uurinud muistset Revala (Rävala) maakonda.

Elulugu

Valter Lang sündis Siberis, kuhu tema vanemad olid küüditatud 1949. aastal. Pere sai Eestisse naasta 1958. aastal.
Ta alustas kooliteed Kuigatsis ning suundus sealt edasi Otepää Keskkooli. Seal oli äsja avatud ka ajaloo eriklass ning selle läbi puutus Lang kokku arheoloogiliste väljakaevamistega Otepää Linnamäel, koduloo-uurimisega ning allikmaterjalidega töötamisega.
Ta lõpetas keskkooli 1976. aastal ja Tartu Riikliku Ülikooli 1981. aastal. Sealt edasi suundus Lang tööle Ajaloo Instituuti Tallinnas, kus talle anti 1982 uurimisteemaks Pirita jõe alamjooksu rauaaja muistised. See viis 1988. aastal ajalookandidaadi kraadi kaitsmiseni teemal "Pirita jõe alamjooksu piirkonna arheoloogilised muistised" NSVL TA Arheoloogia Instituudi Leningradi osakonna juures.
Ta oli Ajaloo Instituudis vanemlaborant (1981–1983), aspirant (1984–1987), nooremteadur (1987–1989), geoarheoloogia ja muinastehnoloogia labori juhataja (1989–1990), teadusdirektor arheoloogia alal (1990–1992), vanemteadur (1992–1994) ja arheoloogiaosakonna juhataja (1994–1999).
Lang kaitses 1996. aastal Tartu Ülikooli juures doktorikraadi teemal "Muistne Rävala".
Alates 1999. aastast on ta Tartu Ülikooli arheoloogia professor. 2001–2003 Tartu Ülikooli ajaloo-osakonna juhataja ja 2006–2012 Tartu Ülikooli filosoofiateaduskonna dekaan.
Alates detsembrist 2010 on Valter Lang Eesti Teaduste Akadeemia liige.
Ta on Kultuuriteooria tippkeskuse juht.
Iiri meri

Iiri meri (inglise keeles Irish Sea, kõmri keeles Môr Iwerddon, mänksi keeles Mooir Vannin) on Atlandi ookeani saartevaheline meri Iirimaa saare ja Suurbritannia saare vahel.
Iiri meri on põhjas ühendatud ookeaniga (Keldi merega) Põhjaväina kaudu Šotimaa juurest, lõunas Saint George'i väina kaudu Walesi juurest.

Päritolu

Viimase jääaja haripunktil oli praeguse mere kohal tõenäoliselt pikk mageveejärv. Jää taganes 10 000 aastat tagasi. Selle tagajärjel taastus ühendus merega ning vesi muutus peagi soolaseks.

Saared

Mere keskel on Mani saar, Walesi rannikul on Anglesey saar.

Sügavus ja reljeef

Mere lääneosa on sügavam, kuni 270 meetrit, idaosa aga on madalaveeline.

Looded

Looded on Suurbritannia rannikul tugevad, ulatusega kuni 9 meetrit, Iirimaa rannikul aga nõrgad.

Keskkond

Iiri meri on radioaktiivselt kõige saastatum meri maailmas. Tõsise radioaktiivse saaste tekitasid plutooniumil põhinev sõjaline tuumatehas ja tuumaelektrijaam Sellafieldis. Tootmise esimestel kümnenditel ladustati meresetetesse hinnanguliselt 250 kg plutooniumi.
Iiri mere keskkonnaküsimusi arutab Irish Sea Forum.

Majanduslik tähtsus

Iiri merel on suur tähtsus piirkonna kaubanduses, transpordis, kalanduses ja energeetikas (tuule- ja tuumaenergia).

Laevandus

Iirimaa on üks viimaseid suuri asustatud saari, millel puudub silla- või tunneliühendus. Kaua aega on arutatud 80 km pikkuse raudteetunneli rajamist Suurbritannia saare ja Iirimaa saare vahele.
Aasta jooksul liigub nende kahe saare vahel üle 12 miljoni reisija ja 17 megatonni kaupu.
Valdav osa raskeid kaupu veetakse meritsi. Põhja-Iirimaa sadamad vahetavad Suurbritannia saarega aastas 10 megatonni kaupu. Kaubavahetus Iiri Vabariigi ja Suurbritannia saare vahel moodustab 7,6 megatonni.
Liverpooli sadama kaudu liigub aastas 32 megatonni kaupu ja 734 000 reisijat. Holyheadi sadama kaudu liigub suurem osa reisiliiklusest Suurbritannia saare ning Dublini ja Dún Laoghaire sadama vahel ja 3,3 miljonit tonni kaupu aastas.
Iiri Vabariigi sadamate kaudu ületab Iiri mere 3,6 miljonit reisijat aastas, mis moodustab 92% Iiri mere reisiliiklusest. See arv on aastaid pidevalt kahanenud, põhjuseks tõenäoliselt odavlennuliinid.
Praamiliinid kulgevad muuhulgas Swanseast ja Fishguardist Corki, Fishguardist ja Pembroke'ist Rosslare'i, Roscoffist Rosslare'i ja Corki, Holyheadist Dún Laoghairesse, Stranraerist Belfasti ja Larne'i ning Cairnryanist Larne'i. Liverpooli ja Belfasti vahel on ka praamiliin, mis läbib Mani saare. Dublini ja Holyheadi vahet sõidab maailma suurim autopraam Ulysses, mis kuulub kompaniile Irish Ferries.

Iiri mere idaosa

Iiri mere idaosas pumbatakse aktiivselt gaasi ja naftat: aastal 2001 ammutati 8 kohas kokku hinnanguliselt 210 miljardit kuupmeetrit gaasi ja 176 miljonit barrelit (28 miljonit kuupmeetrit) naftat.
Kuresoo (Suure-Jaani)

Kuresoo (ka: Kuresoo raba, Leemeti raba) on raba Viljandi maakonna loodeosas Soomaa rahvuspargis, suurem osa sellest asub Põhja-Sakala valla piirides, Navesti, Raudna, Halliste ja Lemmjõe vahel.
Kuresoo on Eesti suurim terviklik rabamassiiv, selle kogupindala on 90 km², lääne- ja keskosa pindala on 50 km².
Kuresoo rabarinnak ulatub kõrgeimates kohtades 6–8 meetrini, olles sellega üks kõrgeimaid Euroopas.
Kuresoos asuvad Kuresoo laugas ja Toonoja rabasaar, viimasel on asunud Toonoja küla. Kuresoosse on rajatud Hüpassaare õpperada ja Ingatsi õpperada.
1970. aastatel tehtud lennukiseire tulemusena arvati, et Kuressoo saarte all leidub naftat. Seda oletust toetas ka Toonoja oja tume ja õline värvus. Lisauuringud näitasid, et see oletus osutus valeks.
Sünkroondetekteerimine

Sünkroondetekteerimine on signaali s(t) detekteerimine (muundamine) tugisignaaliga juhitud alalduslülituse või korrutusseadme (analoogkorruti) ehk sünkroondetektori abil.
Matemaatiliselt vastab sellisele muundamisele signaali korrutamine tugisignaalile vastava ajalise matemaatilise funktsiooniga sref(t). 
Sünkroondetekteerimise matemaatiline kirjeldus vastab korrelatsiooni leidmisele nende kahe funktsiooni vahel, kuid paljudel juhtudel selle erinevusega, et integreerimise asemel on kasutatud keskmistamist madalpääsfiltri abil.
Siinuseliste signaalide või signaali siinuseliste (harmooniliste) komponentide puhul vastab see Fourier' teisendusele vastava siinuselise signaali sagedusel.
Sünkroondetekteerimist kasutatakse faasitundlike mõõtmiste ehk vektormõõtmiste juures. Sünkroondetekteerimisele põhinevad paljud vektorvoltmeetrid, sünkroonvõimendid (lock-in amplifiers), komplekstakistuse mõõturid (sh enamus L- ja C-mõõtureid), elektroonsed vattmeetrid jm elektroonsed mõõteseadmed.
Sünkroondetekteerimise sünonüüm on sünkroonne alaldamine, mis on tihti kasutusel alaldiga toiteseadmetes (toitealaldites).
Perekond

Sotsioloogilised perekonnakäsitused

Funktsionalistlik käsitlus võtab omaks perekonna definitsiooni, mis rõhutab perekonna tegevusi ja nende mõju ühiskonna struktuuri säilitamiseks, millest perekond on omakorda üks osa.
George Peter Murdocki kohaselt täidab perekond nelja funktsionaalset ühiskonna püsimiseks vajalikku tingimust: kontroll seksuaalsuhete üle, taastootmine, noorte sotsialiseerimine ja majanduslik ühistegevus. 
Ira L. Reiss on perekonda pidanud institutsiooniks, mis koosneb sotsiaalselt defineeritud normidest ja suhetest. Tema arvates on perekonna peamisteks funktsioonideks järeltulijate legaliseerimine ja sotsialiseerimine. Perekonnas väärtustatakse lisaks vastastikusele sõltuvusele ja vastutusele ka emotsionaalset seotust. Selle definitsiooni kohaselt võivad end perekonnana määratleda indiviidid, kes pole bioloogiliselt ega seadusliku lepinguga seotud, lastetud paarid, üksikvanemad ja kasulapse hooldajad, kui nad täidavad eelpool nimetatud tingimusi ja töötavad loodud suhte püsimise nimel.
Krista Mikkonen

Isiklikku

Ta on abielus Ville Vuorioga ja ta on kolme poja ema.
Elva Noorsoolane

Elva Noorsoolane oli 1935-1936 Elvas ilmunud ajaleht. Lehte andis välja Ülemaalise Eesti Noorsoo Ühenduse Elva osakond. Lehe vastutav toimetaja oli Mart Lukk. Leht ilmus sagedusega üks kord kuus.
Karl Merilaid-Schnell

Karl Merilaid-Schnell (Carl Friedrich Merilaid / Schnell, 5. jaanuar 1882 Errinal – 1948) oli eesti maalikunstnik ja karikaturist.
Õppis Kaasani Kunstikoolis. Oli esimeseks eesti soost õpetaja venekeelses Rakvere Õpetajate Seminaris, kus tema õpilasteks olid kubistid Märt Laarman ja Arnold Akberg. Illustreeris ja joonistas karikatuure pilkeajakirjadele Pilkeleht (1906), Reinuwader (1906) ja Õnnewalaja (1908). Oma karikatuuride pseudonüümiks kasutas Rakvere Sõnnikuhark.
Nikola Gruevski

Nikola Gruevski (sündinud 31. augustil 1970 Skopjes) on Makedoonia poliitik, kes oli 27. augustist 2006 kuni 18. jaanuarini 2016 Makedoonia peaminister.
Nikola Gruevski on õppinud majandusteadust ja töötanud rahanduse alal.
Ta on alates 2003. aastast kristlik-demokraatliku partei VMRO-DPMNE esimees.
Aastatel 1999–2002 oli ta rahandusminister.
33. strategeem

33. strategeem 36 strategeemist on "lahkhelide külv".
Tüliõun. Tüli õhutamine. Laim lõhestamiseks. Topeltspioon, ümbervärvatud spioon. Peeglinipp.

Näiteid

Kuue dünastia aegse Põhja Wei dünastia keiser (424-452) Tai Wu juhtis oma saja tuhande mehese väe Liu Songi imperaator Weni kindrali Zang Zhi vastu ja kihutas selle Yu linna. Enne piiramise alustamist saatis ta kindralile tavapärase nõu veini. Zang Zhi teadis, et tal on vaja võidelda otsustav lahing kiiresti või ta saab lüüa. Ta võttis veini tänulikult vastu ja saatis omakorda suure suletud veininõu valmistaja templiga. Kui keisrile ulatati sellest valatud veinitass, avastas ta, et tegu on kusega. Keiser tundis end alandatuna omaenese vägede silma all ja alustas raevus kohe rünnakut. Kaitsjad olid hästi valmistunud. Kiirustus ja viha läks keisrile maksma poole ta vägedest. 
Spioonide kasutus valeteabe levitamiseks vaenlase leeris selles vastastikuse usaldamatuse tekitamiseks. Kahte tüüpi: osta spioon ära või sööta talle ette valeandmeid. Sunzi (13.) toob ära viis spioonide liiki: kohalikud, sisemised, ärapööratud, surmaminejad ja ellujäetavad. “Kui kõik viit liiki spioonid tegutsevad kooskõlaliselt ja sellest pole võimalik aimugi saada, võivad nad korda saata imesid ja saada valitseja kõige hinnalisemaks aardeks.” 
Elus hüsteeria ja näitekunsti hämaraid tagamaid tundma õppinud parteilane Vana Ird oskas oma treenitud ja peetud häälega kaitsta Vanemuise teatriuuendusi à la lausetega: "Näha selles midagi mittenõukogulikku (jne) on ilmne dekadentsi (jne) ilming." Ennetades sellega nii mõnigi kord ainult veel õhus aimata olevaid pugejate vastuväiteid ja külvates nende hinge sisemisi lõhesid.
Finantsjuhtimine

Finantsjuhtimine (ingl financial management) on juhatuse süstematiseeritud tegutsemine ettevõtte rahade efektiivse kasutamise eesmärgil.

Ettevõtte finantsjuhtimise eesmärgid

Eduka finantsjuhtimise tulemusel suudavad ettevõtted hoiduda finantsraskustest ja pankrotist, suurendada oma kasumit, hoida kulud madalad ning edestada konkurente. Eesmärkide püstitamisel on ettevõttel vaja silmas pidada investorite huve, kuna finantsjuhtimises tehtud otsused peavad aitama kaasa nende vara kasvule.

Kapitali moodustamine sisemiste ja välimiste finantseerimisallikate arvel

Finantsjuhtimise esimene ülesanne on korraldada ettevõtte rahandust, kasutades selleks nii sisemisi kui ka väliseid allikaid. Sisemised finantseerimisallikad kujunevad ettevõtte tegevuse käigus ning nendeks on kasum, põhivara kulum, reservid ja organisatsiooni vara müümisest tekkinud tulu. Välised allikad jagunevad kaheks: aktsionäride ja üksikettevõtjate rahaliseks panuseks ning laenudeks. Ettevõtte jaoks on oluline leida nende seast kõige soodsamad rahaallikad, mis toovad endaga kaasa võimalikult väikesed riskid.

Kapitali tõhus kasutamine

Finantsjuhtimise teine peamine ülesanne on planeerida ning juhtida organisatsiooni investeeringuid. Investeeringu hindamisel tuleb arvestada selle tasuvusmäära, tasuvusaja ja praeguse puhasväärtusega. Oluline on analüüsida investeeringuid ka pärast projektide lõppu, et näha, milliseid investeeringuid on kasulik teha ja milliseid mitte.

Rahaliste vahendite juhtimine

Ettevõtte maksevõime tagamiseks ja võimalike finantsraskuste ettenägemiseks tuleb selle rahavoogude liikumist täpselt planeerida. Rahavoogude prognoose tuleb pidevalt võrrelda tegelike tulemustega, et tagada finantsjuhtimise protsessi täpsus. Firma finantsprognoosimine jaguneb kolmeks etapiks: müügikäibe ja -kulu prognoosimine, planeeritud müügi saavutamiseks vaja minevate investeeringute jagamine põhi- ja käibevarasse ning finantseerimisvajaduse välja selgitamine. Levinumad meetodid ettevõtte täiendavate rahastusvahendite kindlakstegemiseks on bilansi- ja modelleerimismeetod.
Charles Osgood

Charles Egerton Osgood (20. november 1916 – 15. september 1991) oli väljapaistev Ameerika psühholoog, kes lõi konnotatiivse tähenduse mõõtmise meetodi, mida tuntakse nimega semantiline diferentsiaal.

Elu

Osgood sündis Massachusettsi osariigis Somerville'i linnas.
Charles Osgood abiellus 1939. aasta 27. juunil Cynthia Luella Thorntoniga. Abielust sündis kaks last.

Karjäär

Bakalaureusekraadi sai Osgood 1939. aastal Dartmouthis ning oma filosoofiadoktori kraadi psühholoogia alal sai ta 1945. aastal Yale'i Ülikoolist. 1962. aastal sai ta Dartmouthist lisaks ka teaduste doktori kraadi.
1945–1946 oli ta teadur Yale'i Ülikoolis. Seejärel oli ta aastani 1949 Connecticut'i Ülikooli psühholoogia dotsent ja aastatel 1949–1952 Illinoisi Urbana–Champaign'i Ülikooli psühholoogia dotsent. Peale seda sai temast kuni aastani 1984 sama ülikooli psühholoogiaprofessor. Lisaks oli ta ka ülikooli Kommunikatsioonikolledži Kommunikatsiooniuuringute Instituudi uurija-professor. Aastatel 1957 kuni 1984 oli ta instituudi direktor. Vahemikus 1962–1963 oli ta Ameerika Psühholoogide Assotsiatsiooni president.
Tema peamised uurimissuunad olid seotud psühholingvistika, tunnete omistamise ja nende afektiivse tähenduse kultuuridevaheliste uuringutega ja inimkonna psühhosotsiaalse dünaamika ja perspektiividega.
Osgood pälvis mitmeid auhindu, sealhulgas aastal 1960 saadud Ameerika Psühholoogide Assotsiatsiooni silmapaistva teadusliku panuse auhind ning 1971. aastal saadud sama organisatsiooni Kurt Lewini auhind.
Charles Osgood suri aastal 1991.

GRIT

Külma sõja aegsete Ameerika Ühendriikide ning Nõukogude Liidu omavaheliste pingete haripunktis sõnastas Osgood rahvusvaheliste suhete uue lähenemise, millele ta andis nimeks "Astmeline samaga vastamine pingete vähendamisel" (Graduated Reciprocation in Tension-reduction ehk GRIT). Esimest korda sõnastas ta lähenemise artiklis "Vastastikune initsiatiiv" (Reciprocal Initiative) ning ta arendas seda edasi oma mõjukas raamatus "Alternatiiv sõjale või allaandmisele" (An Alternative To War Or Surrender). Mõlemad tööd ilmusid aastal 1962.
Osgood lootis, et ta suudab võidurelvastumist tagasi pöörata läbi seeria hoolikalt välja töötatud mõlemapoolsete sammude, mis edendaksid järk-järgult kahe suurvõimu vahelist suuremat usaldust. Ta määrati ka Ühendriikide Relvastuskontrolli- ja Desarmeerimisagentuuri Sotsiaalteaduste Konsultatiivnõukokku (Social Science Advisory Board of the Arms Control and Disarmament Agency), kus ta oli tegev aastatel 1964 kuni 1971.
Simpsoni maakond (Kentucky)

Ajalugu

Simpsoni maakond moodustati 1819. aastal Alleni, Logani ja Warreni maakonna osadest. Maakond sai nime Fallen Timbers lahingu ohvitser John Simpsoni järgi.
Martín Campaña

Martín Nicolás Campaña Delgado (sündinud 29. mail 1989 Maldonados) on Argentina jalgpallur, kes mängib väravavahina Argentina kõrgliiga klubis Club Atlético Independiente ja Uruguay jalgpallikoondises.
Ta alustas klubikarjääri Uruguay klubis Defensor Sporting. Uruguay kõrgliigas debüteeris ta 2008. aastal Cerro Largo meeskonnas. Uruguay kõrgliigas on ta hiljem mänginud hooajal 2010–11 Racing Clubi ja aastatel 2013–2015 Defensor Sportingu meeskonnas.
2016. aasta jaanuaris liitus ta Independientega. 2017. aastal võitis ta klubiga Lõuna-Ameerika klubide karikasarja Copa Sudamericana.
Uruguay jalgpallikoondises tegi Campaña debüüdi 27. mail 2016 sõprusmängus Trinidadi and Tobago vastu. Ta on kuulunud Uruguay koondisse 2016. aasta Copa América Centenariol, 2018. aasta maailmameistrivõistlustel ja 2019. aasta Copa Américal. Lisaks kuulus ta 2012. aasta suveolümpiamängude jalgpalliturniiril Uruguay olümpiakoondisse.